大洲
王文诰 (Qing)
山水漭洄冱，千里环高峡。南靖连苍梧，奔流势不乏。登橹寻大洲，其源泻两胁。粤西山蜿蜒，倾卸当天压。一枝盘旋龙，水汇双岐夹。龙性郁不舒，节寸遭威胁。一怒陡飞空，奋张万鳞甲。引颈落大洲，浪眺波喷喝。天山地水灵，分来江口插。愿汝学希夷，瞑宜蛰龙法。醉乡不可沽，那敢言荷锸。苍头倒敝囊，惊疑剑出匣。